**СТАНОВИЩЕ**

от доц. д-р Петко Христов

от Института за етнология и фолклористика с Етнографски музей при БАН

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: „*Антропологична характеристика на ученици (12 – 17 годишни) от Централна Гърция*” с автор Магдалена Димитрова Пиринска – Апостолу

Дисертационното изследване на Магдалена Пиринска – Апостолу е посветено на една традиционна за физическа антропология тема – вариабилността на определени физически белези и комбинации от белези сред разнообразни човешки популации. Отчитайки групите белези, които изследва съвременната физическа антропология – метрични, скопични, серологични, физиологични, биохимични, генетични и др., дисертацията се занимава с изследването на растежа и физическото развитие на различни групи по полов признак в различни социално-икономически и природно-географски региони на Централна Гърция – областите Епир (с включени три окръжни градове) и Тесалия (с включени 3 окръжни града, 4 села и 2 острова).

Дисертационния труд се състои от 251 страници, с използвани 450 литературни източника (34 на кирилица и 416 на латиница) и включва 42 таблици и 83 фигури. В изследването са проследени 6 соматометрични белега, 9 соматометрични индекса,15 кефалометрични белега и 12 кефалометрични индекса на е 2683 подрастващи от 12 до 17 годишна възраст от Централна Гърция. Възрастта на първа менструация е установена по анкетния метод, приложен към 1242 момичета, а кръвногруповата принадлежност е определена по системата АВО и Rh при 620 клинично здрави индивиди от двата пола. Важно е да се отбележи, че то е проведено след разрешение от страна на гръцкото Министерство на образованието и на училищните власти в съответните градове и села, като и с изричното писмено съгласие на родителите на децата, включени в изследването.

Целите и задачите на изследването са коректно формулирани от дисертантката (с. 32). Целта на изследването е да се открият възрастовите промени, половите и териториалните вариации на основни морфологични и серологилни характеристики, както и да се проследи съзряването на ученици от 12 до 17 години в Централна Гърция. В първата част на дисертацията е проследено историческото развитие на областите Епир и Тесалия от праисторията до съвременността. Показано е дори присъствието на региона в класическата гръцка митология. Бурната историческа съдба на региона, белязана от многобройни нашествия, преселения и миграции формира, според авторката, мултиетническа и мултиезикова популация от гърци, армъни (*власи*), албанци (*тоска*) и други етнически групи, които едва в началото на миналия век докъм края на 40-те години постепенно се хомогенизира. От началото на 90-те години на ХХ век се наблюдава в региона и обратния процес на засилващо се присъединяване на разнородни етнически елементи към гръцкото население. Всичко това дава отражение върху антропометричните данни на местните популации, според авторката.

 Като обща оценка, дисертацията на Магдалена Пиринска-Апостолу е изследване едновременно в няколко области на антропологията:

- етническа антропология, която изследва междуетническото и вътреетническото и териториално-популационното разнообразие на антропологическите характеристики на човека (в случая – характеристиката по области за Епир и Тесалия);

- ауксология, която изследва растежа и развитието на човешкия организъм в зависимост от генетични и средови фактори (в конкретния случай – диференциацията между градско и селско население);

- историческа антропология, която изследва историческите и секуларните промени в антропологическите показатели (в случая чрез подробния обзор на тези изменения за Гърция през изминалия ХХ век).

Доколкото съчетаването на ауксология и историческа антропометрия в едно изследване не е рядко явление, то свързването им с показатели от етническата антропология (кефалометрия и кефалоскопия) е по-рядко, което повишава ценността на дисертацията. Друго приносно качество на работата е използването на модерни математико-статистически методи. На трето място важен е опитът на български изследовател да разработва антропологически материал от друга, макар и съседна страна, което разширява периметърът на проучванията на българската антропология.

Като критика към работата може да бъде отправено некоректното изписване на български език на някои географски названия в много от графиките, като например общоприетото в България Епир е написано Ипирос, а на графиките на латиница вместо лат. Thessalia (гр. Θεσσαλία) е написано Tesalia. М. Пиринска – Апостолу посочва и две научни публикации и три съобщения по темата на дисертацията. Искам да обърна внимание, че от 2008 г. е сменено предишното название на списанието “Glasnik Antropološkog društva Jugoslavije” на “Glasnik Antropološkog društva Srbije”, което не е отразено в автореферата на дисертацията.

Въпреки тези забележки, длъжен съм да отбележа, че работата далеч надхвърля обема и изискванията за дисертационен труд за присъждане на образователната и научната степен доктор.

Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Изразявайки положителното си становище, предлагам на уважаемото Научно жури да присъди образователната и научна степен „Доктор“ на Магдалена Димитрова Пиринска – Апостолу за дисертационното изследване на „Антропологична характеристика на ученици (12 – 17 годишни) от Централна Гърция” и гласувам положително за това.

16.03.2020

доц. д-р Петко Христов